  Анжелика Тихонова корреспондент Удмуртиысь туспуктонэн но фильмъёс кылдытонэн тунсыкъяськись, али Эстониысь Тартуысь университетын аспирантураын дышетскись Денис Корнилов учкисьёссэ «Анай» выль фильменыз тодматӥз. Со Кияса ёросысь Уддяди гуртын пуктэмын, вераз иворъёсъя «Удмуртия» агентстволэн корреспондентэзлы фильмез кылдытӥсь. Фильмысь рольёсты шудӥзы Уддядиысь Лукерьяпай но Ӝакыапай, Удмурт кун университетысь дышетӥсь, профессор Александр Вахрушев. «Анаез» учкыса, тросэз малпало со документальной фильм шуыса. «Мыным туж удалтӥз актёръёсын. Соос туж умой шудӥзы. Сценарий мон ачим лэсьтӥ. Но верано кылъёссэ ӧй гожъя. Мар сярысь вераськыны гинэ валэктӥ. Соин ик троссэ соос асьсэос малпаса верало. Туж умой рользэ быдэстӥз валтӥсь ролез шудӥсь Лукерьяпай. Зэмзэ ке верано, солэн ӧвӧл нылпиосыз. Со огназ улэ», — вераз Денис Корнилов. Фильм удмурт кылысь ӟуче но англи кылэ берыктэмын. Соос титръёсын возьматэмын. «Титръёсты англи кылын фестивальёсын возьматон понна лэсьтӥ. Возьматӥзы ни Эстониын, Финляндиын. Матысь дыре тани Испаниын возьматозы», — валэктэ фильмез кылдытӥсь. Солэн верамезъя, съёмкаос кык нунал мынӥзы, собере эшшо кӧня ке нунал монтаж бордын ужаз на. Ӝыны час пала кыстӥськись «Анай» фильмез нимысьтыз кыӵе ке нуналлы тупатымтэ ке но, калыке потӥз ӵапак Анайлэн калыккуспо нуналэз азьын. Анай Фильм тросэзлэсь сюлэмъёссэс бугыртӥз, синкылизэс поттӥз. Ас мылкыдъёссэс учкисьёс «Вконтакте» мерлыко вотэс бамын кисьтӥзы. «Денис, туж кужмо фильм пӧрмытэмед, молодец! Тае учкыса, оло, дорзэс вунэтэм егитъёс ӵемгес вуылыны кутскозы анайзы доре…», — гожтэ огез учкись Михаил Герасимов. «Бӧрдыса ик учки. Со Лукерьяпаед — готовой артист, нокыӵе кышканэз-кӧберанэз но ӧвӧл камералэсь. Пумысьтыз кырӟан туж кельшиз. Вахрушевлы ӧжыт дышетсконо вылэм киясаос кадь вераськыны», — шуэ Анна Байдуллина. «Туж умой кино, пушкы тыриз, кытысь сыӵе камералэсь кышкасьтэм героиняез шедьтӥд, зэмос дась актриса!», -  мылкыдзэ усьтэ Алёна Белова. Тегъёс: Лулчеберет Ижкар Удмуртия фильм удмуртъёс Кияса  